钦定古今图书集成/理学汇编/经籍典/第077卷 > 易璇玑中 > 《明君子篇》第三
## 钦定古今图书集成/理学汇编/经籍典/第077卷 > 易璇玑中 > 《明君子篇》第三

“阴主卑，阳主贵，阴主险，阳主易；阴象小人，阳为君子。”
君子小人相为盛衰，犹阴与阳相为消长，而不能偏
废者也。“一昼一夜，治乱之数也；一寒一暑，往来之序
也。是故木之发生常系于春，而摇落常见于秋。人之
安乐常在于昼，而盗贼常起于夜。”明乎此，则君子小
人之情状见矣。小人之心，未尝不忌君子；君子之德，
未尝不容小人。古之圣人知小人之不可去也，故立
为刑罚以防之，每黜其徒而杀其势，使不至害治而
已，亦不必求其快意也。君子道胜，则小人从而化；小
人道胜，则君子从而去。历观乾坤二卦，自一阳二阳
生，而君子之道胜矣。当是时，小人之党犹盛，而命其
卦曰《临》，则从而化也。可知一阴二阴生，而小人之道
胜矣。当是时，君子之徒犹众，而名其卦曰“遁”，则从而
去也。可知小人之化，盖出于不得已，贪利禄而怀觊
觎，不知退避，必俟五君子偕进，扬于王庭，夬而去之，
以至无号之凶而后悔，则无及矣。君子之去，盖权时
之宜，避其方兴，而制其将衰。待其四阴在内，浸溺宴
安，其势稍惫，乃以二阳自上而观之，反使之下观而
化，则虽欲害己，其可得乎？故君子有道，小人有时；君
子有智，小人有机。一阳生而谓之《复》者，君子之道也。
一阴生而谓之《姤》者，小人之时也。君子常容小人，而
小人终不可容者，其机轻也；小人常害君子，而君子
终不可害者，其智明也。智足以避其机，道足以制其
时，此君子所以常安，而小人所以常危也。观二阴方
兴而君子以《遁》，则避其机者远矣。二阳犹在，而小人
以观，则制其时也大矣。然则天地不交之际，三君子
者举皆在外，而犹曰“以俭德避难”，则小人之贼害岂
有既乎。地泽方临之时，四小人者举皆在位，而乃曰
“以教思无穷”，则君子之仁爱岂有既乎？君子于小人，
虽不求其快意，然政自有分，亦不可使之乱其常也。
盖君子阳也，小人阴也。阳为天、为昼、为春夏；阴为地、
为夜、为秋冬。使君子常居高而明，小人常处下而晦。
庆赏常加于君子，刑罚常施于小人，如是则得其分
矣。君子得其分，则足以致天下之安；小人得其分，则
足以免一身之残。然则分也者。乃君子小人之两利。
而天下之所以常治也欤。